**МБОУ «Антоновская СОШ им. Н.Н. Чусовского»**

Герой Н.Н. Чусовской аатын сүгэр үс этээстээх таас орто оскуола Октябрьскай нэһилиэк килбэйэр киинигэр киирэргэ сырдаан дьэндьэйэн турар. Кини кэнчээри үүнэр көлүөнэ ыччаты билиигэ-көрүүгэ эрэ буолбакка үлэҕэ-хамнаска сыһыаран иитэр-такайар оройуоммут агрооскуолаларыттан биирдэстэрэ буолар. Ол курдук тыа сирин оскуолата буоларын быһыытынан 2004 сылтан аграрнай хайысханы тутуһан үлэтин саҕалаабыта.

Ол кэмтэн ыла номнуо 16 сыл оҕолору кыра саастарыттан тыа сирин үлэтигэр сыһыаран, алаас аныгы хаһаайыннарын иитэн таһаарар туһугар үлэлии-хамсыы сылдьар. Сайын аайы сааһыттан тутулуга суох оҕолорбут 3 сезоӊӊа арахсан «Родничок» лааҕырга оскуола уһаайбатыгар, тэлгэһэтигэр, теплицаларыгар олордуллубут араас үүнээйини, хараҕы үөрдэр дьэрэкээн сибэккилэри көрөллөр-харайаллар. Күһүн үүннэрбит үүнээйилэрин арааһыттан салат эгэлгэтин, лечо, тууһаммыт огурсуу, борщ оӊорон оҕолор аһылыктарыгар туһанабыт, ордубутун нэһилиэнньэҕэ удамыр сыанаҕа атыылыыбыт. Сылтан сыл аайы олордор үүнээйибит ассортименэ элбээн иһэрэ үөрдэр. Үүнүүттэн киирбит харчынан саас аайы сиэмэ арааһын, саӊа сонун сортары ылабыт. Кыһынын үөрэнээччилэрбит оскуола иһигэр баар «Музей комнатных растений» сибэккилэрин көрөллөр—харайаллар. Саас эрдэ рассада олордуутун үлэтэ са5аланар. Ити курдук төгүрүччү сыл былааннаах үлэ күөстүү оргуйар.

Оскуолабытыгар оҕону предпринимательствоҕа сыһыарар сыалтан араас ВУД-тар үлэлииллэр. Онтон чорботор буоллахха «Предпринимательство» диэн ВУД баар. Манна оҕолор проект оӊоро үөрэнэллэр. Оскуолаттан предпринимательство киистэлэӊнэригэр уһуйуллан тахсыбыт оҕо инники олоҕун оӊосторугар, үлэтин таларыгар туһалаах буолара саарбаҕа суох.

Оскуолабыт директора Егор Николаевич Тогонохов, тыа сириттэн торуттээх, сиргэ чугас буолан сана хайысханы тобулан үөрэтэн баран 2-с сылын ыӊырыа иитиитинэн дьарыктанабыт. Быйыл 3-с сылын хас да пчелосемьяны кыстатан туруорабыт. Сайынын ыӊырыаларбыт иккилии этээстээх ульеларга Куочай сиригэр-уотугар тураллар. Бастакы сылга барыта 3 ульеттан 60 литр мүөт ылан нэһилиэнньэҕэ, сороҕун куоракка ярмарка-выставкаҕа илдьэн атыыга таһаарбыппыт. Быйыл ылыллыбыт мүөт эмиэ кэбэҕэстик атыыга барбыта. Олохтоохтор «Кочайский мед» диэн сөбүлүүллэр, бэйэ мүөтэ диэн сэргииллэр. Тэӊӊэ сылдьан ыӊырыалары көрсүбүт оҕолор үлэ суруйан НПК кыттыбыттара.

Оҕолорбут сылын аайыы ыытыллар Чугуновскай ааҕыыларга кытталлара , тыа хаһаайыстыбатын хайысхатынан ыытыллырар научнай-чинчийэр үлэлэри суруйаллара элбээн иһэр.

Бу сайын улахан ыарыы туран сайыӊӊы лааҕыр үлэлээбэтэ. Онон оскуола уунээйитин МПО үлэһиттэрэ сатабыллаахтык дьаһанан, бэйэлэрэ көрөн-истэн күһүӊӊү үүнүүнү ыллыбыт. Икки сиргэ хортуоска үүннэрдибит, оскуола эр дьоно субботниктаан туппут 4 теплицаҕа огурсуу, помидор хас да суорда үүннэ. Онно эбии теплицаҕа огурдыня, дыня, арбуз олоппуппут. Теплица тас өттүгэр кабачок, укроп, луук, петрушка уонна салат икки көрүӊэ үүннэрдибит. Бааһынаҕа сүбүөкүлэ, моркуоп ыспыппыт.

Быйыл кыра үүнээйилэри аахпакка эрэ 300 киилэ хортуоска, 150 моркуоп, 253 огурсуу, 50 помидор ыллыбыт.

Күһүн Егор Николаевич толкуйунан оскуола эр дьонун күүһүнэн аны кыһыӊӊы ичигэс теплица тутуллан үлэлии турар. Манна сыһыаннаах дьон МПО үлэһиттэрэ аттарыллан туруоруллан үлэлии-хамсыы сылдьаллар (Иннокентьева С.М., Иванова В.В., Петрова Л.А.,Васильева Г.Е., агроном Моисеев А.А. ). Огурсуу, салат, укроп, петрушка, хаппыыста, дьэдьэн, редиска ыһыллан бүтэн, аны Саӊа дьылы көрсө оскуола үлэһиттэрэ, нэһилиэкпит олохтоохторо сибиэһэй оҕуруот аһынан остуолбут киэргэйиэ диэн бүк эрэллээхпит.

Директор Е.Н. Тогонохов үлэһиттэрин сатабыллаахтык түмэн, сөптөөх үөрэхтээх кадрдары, үлэһит дьону (ХЧ солбуйааччы Николаев Н.А., Антонова И.В. уо.д.а.) танан бэйэтэ холобур буолан тэбис тэӊӊэ үлэлэһэ, үлэлэтэ сылдьара хайҕаллаах дьыала.

Кыра эрдэҕиттэн үлэлии үөрэммит оҕо үлэҕэ-хамнаска сыстаҕас , эрдэттэн сатабыллаах уонна ханнык да үлэттэн чаҕыйбат буоларыгар иитэр-такайар Герой Чусовской аатын сүгэр аграрнай хайысханы тутуһан үлэлиир орто оскуола быйылгы сылга ситиһиилэрин кылгастык билиһиннэрдэххэ итинник. Кэлэр өттүгэр оскуолабытыгар өссө ситиһиилэри, үрдүктэн үрдүк чыпчааллары дабайарыгар баҕарыаҕын.

Оскуола пресс киинэ